Números 20
Karkat umajj jalsutapa
(Ex 17.1-7)
1Marat mä phajjsi sarakquipansti, israelitanacajj Zin sat wasararuw puripjjäna; take marcpachaw Cades sat chekana kamarapjjäna. Ucanwa Mariajj jiwjjäna, ucanaracwa imantatäjjäna.
2Jakenacasti jan uma utjatapatsti, takpachani tantachasisinjja, Moisés uqhamarac Aarón contra arsusiñataquiw sartasipjjäna. 3Moisesarojj sapjjänwa:
—¡Walïsapanwa jiwarapjjañanacajjajja, Tatitojj mayni israelitanacar jiwarayqui ucanacampi chica! 4¿Cunataquis jumanacajj Tatitun marcapar aca wasarar irpanipjjta? ¿Munapjjtati nanacana, uywanacajjansa aca wasaran jiwarapjjañanacajja? 5¿Cunataquis Egiptot irpsunipjjesta aca ajjsarcañ wasararu puriyaniñcama? Acansti janiw cunas yapuchañjamäquiti, janiw higo kokanacasa, ni uva yapunacasa, ni granado kokanacasa utjquiti; ni umasa umt'añatac utjquiti —sasa.
6Moisesampi Aaronampisti jakenacatjja jithektapjjänwa, Tatitumpi Jiquisiñ Carpana mantañaparuw sarjjapjjäna; ucqhansti oraker puriñcamaw p'ekenacap alt'apjjäna, ucatsti Tatitun jach'a cancañapaw uñstäna. 7Ucatsti Tatitojj Moisesarojj sänwa:
8—Jach'a thujrum catum, ucatsti Aarón jilaman yanapapampejj takpach marcaru tantachthapim. Ucatsti take jakenaca nayrakatanjja karkaru parlam uma churañapataqui, ucatwa uñjäta karkat uma mistuniri, jupanacan uqhamarac uywanacapan umt'apjjañapataqui.
9Moisesasti Tatitun nayrakatapatwa thujrup aytanïna cunjämtejj jupajj siscatayna uqhama. 10Ucjjarusti Moisesampi Aaronampejj take jakenacaruw tantachthapipjjäna karka nayräjjana, Moisesasti sänwa:
—Ist'apjjam Tatitu contra sayt'asir jakenaca, ¿aca karkatti uma apsuñäni umarapjjañamataqui? —sasa.
11Moisesasti uca arunac arsusinjja amparap altoruw aytäna, ucatsti pä cutiw thujrupampi karkaru jisctäna, ucatsti walja umaw jalsüna. Uqhamatwa jakenacasa, uywanacasa umarapjjäna. 12Ucampisa Tatitojj Moisesampir, Aaronampirojj sänwa:
—Jumanacasti janiw nayaru ist'apquistati, ni jach'añchapcaraquistasa israelitanac nayrakatanjja, ucatwa jani mantapcätati aca jakenacampejj cawquïri oraktejj churä siscta ucarojja —sasa.
13Acawa Meriba sat uma jalsunacajja; cawqhantejj israelitanacajj Tatitu contra arsupjjäna; ucanwa Jupajj Kollan cancañapa uñacht'ayäna.
Edom marcajj Israel marcar jan pasayañ munatapa
14Moisesasti Cades sat chekatwa, jakenacaru qhitäna Edom marcan reyiparu, aqham sañapataqui: “Israelita jilanacamajj aqham sañataquiw qhitanipjjetu: ‘Jumasti sum yattajja wali ch'ama tucutanacajj-jja. 15Nanacan awquinacajjasti Egiptoruw sarjjapjjäna, ucatsti walja maranacaraquiw ucan jacapjjaraquïna, ucampisa egipcionacajj awquinacajjarjamaraquiquiw jan wali uñjapquitänti. 16Ucatsti Tatituruw arnakasipjjta, jupasti ist'apjjetuwa mayisitanacajjarojja, angelap qhitanipjjetu, ucatwa Egiptot irpsunipjjaraquitu. Uqhamaw jichhajj Cades sat marcancapjjta, orakemampis korpasqui ucqhana. 17Achict'asipjjsmaw orakemanjam past'ayañamataqui; janiw pasapcäti yapuchat yapunacamanjama ni uva yapunacamanjamsa ni phuch'unacamatsa umt'apcaraquïti. Thaquinjamacwa sarapjjaraquï, janiraquiw ucatjja cawcsarusa sarakapcäti orakenacam pasañcamajja’ ” sasa.
18Ucampis Edom reyejj sänwa:
—Janiw orakejjanjam pasapcasmati, mantanipjjät ucqhajja ejercitojjampiw nuwantañatac mistunï —sasa.
19Israelitanacajj ucjjarojj sapjjänwa:
—Reyin thaquipanjamwa sarapjjä, nanacatï, uqhamarac uywanacajjasa phuch'unacamat umt'apjjani ucqhajj pagapjjämawa, orakem cheka past'añac munapjjta —sasa.
20Ucampisa Edom reyejj:
—Janiw pasapcasmati —sascaquïnwa.
Ucatsti israelitanacampi nuwasiñataquejj wali ch'amani ejercitopampiw mistunïna, uqhamarac suma armanacampi, 21jan orakepanjam pasayañataqui, ucatsti israelitanacajj yakha thacwa thakhasipjjäna.
Aaronan jiwjjatapa
22Take Israel marcajj Cades sat chekat sartawayasajj, Hor sat kollu tokeruw sarapjjäna. 23Edom orakempi korpasqui uca chekanjja, Tatitojj Moisesampiru, Aaronampirojj aqham sänwa:
24“Aaronasti jiwjjaniwa, janiw mantcaspati cawquïri oraktejj israelitanacaru churä siscta ucarojja, jan jumanacajj Meriba chekan arunacajjar ist'apquistati uca laycu. 25Jumasti Moisés, irpam Aaronaru, uqhamarac Eleazar, wawaparusa Hor sat kollu pataru. 26Ucanwa Aaronarojj sacerdote isipa issuyäta, ucatsti Eleazararuw isintayäta; Aaronasti ucanwa jiwaraquini” sasa.
27Moisesasti cunjämtejj Tatitojj siscatayna uqhamwa luräna. Take israelitanacan uñjcataw Hor sat kollurojj maqhatapjjäna. 28Ucqhanwa Moisesajj Aaronarojj sacerdote isipa issuyäna, ucatsti Eleazararuw isintayäna. Uca pachpa kollu patjjanwa Aaronajj jiwjjaraquïna; Moisesampi Eleazarampisti kollutjja sarakanjjapjjänwa. 29Israelitanacasti Aaronan jiwatap yatisajj quimsa tunca urunacaw jupatjja jachapjjäna.
por_Latn ayr_Latn swe_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn quy_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn